MANDALA

Tai  apskritimo arba kvadrato formos geometrinė kompozicija, simboliškai vaizduojanti tam tikrą dvasinę, kosminę arba psichologinę tvarką. Senoji mandalų kūrimo tradicija susijusi su įvairiais ritualais. Jos buvo kuriamos siekiant emocinės ir fizinės gerovės,  teikti apsaugą, sėkmę, skleisti harmoniją. 
Mandalos buvo kuriamos ir Lietuvoje - metaliniai sulės kryžiai, prieverpsčių bei velykinių margučių puošimas saulėmis mena seną, pagonišką mandalos-saulės kūrimo tradiciją.
Mandalų kūrimo šaknys slypi gamtoje. Labai dideliuose ir labai mažuose masteliuose sutinkamas apskritimas su centru yra vienas labiausiai paplitusių ir didžiausią estetinį pasigėrėjimą keliančių modelių gamtoje. Besigėrint gėlėmis ir kitais centruotais augalais, snaigėmis, vandens ratilais ar galaktikų sūkuriais, vidinis džiaugsmas ir ramybė mus užplūsta neatsitiktinai. Mes instinktyviai esame linkę ieškoti šių formų kai blogai jaučiamės, grožėdamiesi jomis greičiau nurimstame ir pailsime.
Mandalas gali kurti ne tik suaugę. Tai ypač naudingas procesas ir vaikams bei paaugliams, padedantis sumažinti vidinę įtampą, formuoti pozityvų savęs vertinimą, įsivardinti jausmus, skatinantis kūrybinę saviraišką. 
 Mandalos kūrimas reikalauja kantrybės ir dėmesio sutelkimo. Stokojantys šių savybių kūrybos metu jas lavina. Tai puikus būdas lavinti smulkiąją motoriką vaikams ir sutrikimų šioje srityje turintiems suaugusiems.
Tai vienas lengviausių ir paprasčiausių būdų pradėti kurti! Tik pradėję kurti galite atrasti ir atskleisti savo užslėptus talentus.

